《题张樗寮楷书公孙大娘舞剑器行》
元代·朱德润

飞仙堕翮堆成山，堂堂楷法留人间。宜官无徒梁鹄往，隐锋藏角尤为难。

大书五寸径方丈，字贵紧健力出捥。八诀具全真足高，不学谩草鹦哥娇。

黄华老人在金国，宋季独数张樗寮。似闻高艺两不下，各抱地势夸雄豪。

今观张书劲且奇，笔力欲抵三军师。吴钩斫断怒蛟尾，瘦竹折石回风枝。

君不见庾征西，何须野鹜论家鸡。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。